На основу члана 3. Закона о робним резервама („Службени лист РС”, број 104/13) и члана 37. Статута града Ниша („Службени лист Града Ниша”, број 88/08), Скупштина града Ниша донела је

**ОДЛУКУ**

**О ОБРАЗОВАЊУ РОБНИХ РЕЗЕРВИ ГРАДА НИША**

**Члан 1.**

Робне резерве града Ниша се образују и користе за обезбеђење снабдевености и стабилности тржишта у граду ради обезбеђења потреба града за случај:

1. ванредних ситуација - елементарних непогода, техничко- технолошких несрећа, катастрофа и других већих несрећа и непогода услед којих наступа или може да наступи прекид у основном снабдевању, или недовољно, односно нестабилно основно снабдевање;
2. наступања или непосредне опасности наступања озбиљних поремећаја на тржишту;
3. ванредног или ратног стања.

Снабдевеност из става 1. овог члана је снабдевеност становништва пољопривредним и прехрамбеним производима и производима који су неопходни за живот људи и здравље животиња, као и стратешким сировинама и материјалима за репродукцију од посебног значаја или стратешког интереса за град Ниш.

**Члан 2.**

Робне резерве могу да чине:

1. основни пољопривредни и прехрамбени производи и материјал за репродукцију;
2. нафта и нафтни деривати;
3. остали производи од значаја за обезбеђење снабдевености и стабилности у граду Нишу.

Робне резерве могу да чине и новчана средства у домаћој и страној валути као и хартије од вредности.

Робне резерве града Ниша су у јавној својини.

**Члан 3.**

Робним резервама управља Градоначелник.

Пословање робним резервама врши Управа надлежна за послове робних резерви града Ниша.

**Члан 4.**

Управа надлежна за послове робних резерви је дужна да предузме потребне мере ради благовременог спречавања настанка материјалне штете на роби која чини робне резерве, укључујући и мере за њихову продају, односно поновну куповину.

**Члан 5.**

Годишњи програм робних резерви доноси се за период једне календарске године, по усвајању буџета града Ниша (у даљем тексту: Годишњи програм).

Годишњим програмом утврђује се:

1. врста, назив, количина, односно обим и вредност роба које се образују и обнављају као робне резерве, дају на зајам;
2. територијални размештај робних резерви;
3. складишни простор за смештај и чување робних резерви;
4. услови под којима се одређене врсте и количине робних резерви дугорочније поверавају на чување и обнављање;
5. инвестиционе потребе;
6. потребан износ средстава за извршење Годишњег програма.

Годишњим Програмом утврђују се и услови под којима Управа надлежна за послове робних резерви може да уговара производњу и испоруку појединих врста роба ради попуне робних резерви.

Годишњи Програм и финансијски план за његово спровођење усваја Градоначелник града Ниша (у даљем тексту Градоначелник), на предлог Управе надлежне за послове робних резерви.

Управа надлежна за послове робних резерви подноси Градоначелнику годишњи извештај о пословању робних резерви.

Робним резервама послује Управа надлежна за послове робних резерви, по тржишним принципима.

**Члан 6.**

Пословање робним резервама и то образовање, обнављање, размештај и финансирање робних резерви, обавља Управа надлежна за послове робних резерви на основу Годишњег програма.

У пословању робним резервама Управа надлежна за послове робних резерви, уз сагласност Градоначелника града Ниша, закључује правне послове о:

1. набавци, смештају, чувању и обнављању робних резерви;
2. давању на зајам роба из робних резерви ради обнављања;
3. технолошки процесима над робним резервама;
4. донацијама на територији града Ниша и донацијама ван територије града Ниша;

5) другим пословима из делокруга свог рада.

**Члан 7.**

Робне резерве се образују набавком робе, уговарањем производње одређених производа или робном разменом.

**Члан 8.**

Набавка робе за робне резерве врши се у складу са прописима којима се урeђују јавне набавке.

**Члан 9.**

Средства за пословање робним резервама обезбеђују се:

1. у буџету града Ниша;
2. из донација;
3. из других извора у складу са законом.

**Члан 10.**

Средства из члана 9. ове одлуке користи Управа надлежна за послове робних резерви за намене утврђене програмом робних резерви, уз сагласност Градоначелника.

**Члан 11.**

Градоначелник града Ниша одлучује на предлог Управе надлежне за послове робних резерви о коришћењу робних резерви за интервенције на тржишту ради обезбеђења редовног снабдевања и стабилности тржишта у граду, као и о коришћењу робних резерви за обезбеђење потреба града за случај ванредне ситуације, ванредног или ратног стања.

**Члан 12.**

Ради обезбеђења редовног снабдевања и стабилности тржишта у граду, Градоначелник града Ниша може одлучити да се из робних резерви дају позајмице, у складу са прописима који се односе на зајам републичких робних резерви.

**Члан 13.**

Управа надлежна за послове робних резерви складишти робне резерве код привредних субјеката, произвођача, у јавним складиштима и код других правних лица са којима се закључује уговор о чувању, складиштењу, односно обнављању робних резерви.

**Члан 14.**

Складишни простор за смештај и чување робних резерви обезбеђује се закупом, куповином, реконструкцијом, изградњом или променом намене постојећих објеката, средствима која су Годишњим програмом предвиђена за инвестиционе потребе.

Годишњим програмом утврђују се инвестиционе потребе, нарочито према врсти, намени и величини објеката, као и изворима и висини потребних средстава за изградњу.

**Члан 15.**

Роба из робних резерви, не може да буде предмет залоге нити обезбеђења потраживања трећих лица према складиштару или закупцу, као ни предмет било какве употребе, промене намене или убирања плодова без сагласности Градоначелника.

**Члан 16.**

Складиштар или друго лице коме је роба из робних резерви, складиште или опрема поверена на чување, дужан је:

1. да се придржава одредаба уговора о чувању, складиштењу и обнављању;
2. да на захтев овлашћеног представника Управе надлежне за послове робних резерви омогући квантитативну и квалитативну контролу робе;
3. да на захтев овлашћеног представника Управе надлежне за послове робних резерви стави на увид исправе и сву потребну документацију која се односи на ускладиштене робне резерве;
4. да посебно означи и издвоји робу из робних резерви, односно да у сваком тренутку има на стању ускладиштену количину робе из робних резерви;
5. да омогући овлашћеним представницима Управе надлежне за послове робних резерви изузимање и премештај робе.

**Члан 17.**

Робне резерве се обнављају заменом, продајом, набавком и давањем на зајам ради обнављања.

Продаја робе из робних резерви врши се путем јавног огласа и јавним надметањем, као и преко робне берзе, у складу са законом којим се уређује трговина, осим ако Градоначелник другачије не одлучи.

**Члан 18.**

Управа надежна за послове робних резерви набавља робу за робне резерве из домаће производње и уговарањем производње одређених производа, а изузетно и из увоза.

**Члан 19.**

Управа надлежна за послове робних резерви је дужна да уговором предвиди да правно лице коме су робне резерве поверене на чување, не може без писменог налога Управе надлежне за послове робних резерви, робу користити, отуђити, заменити робом друге врсте или квалитета, као ни прескладишти је у друго складиште.

Изузетно од става 1. овог члана, Управа надлежна за послове робних резерви уговором о чувању робних резерви може, зависно од врсте и квалитета робе, предвидети да обнављање робе врши правно лице коме су робне резерве поверене на чување и то путем сукцесивног коришћења појединих количина роба и њиховом попуном истом врстом, количином и квалитетом робе и то искључиво на основу писменог одобрења Управе надлежна за послове робних резерви.

**Члан 20.**

Управа надлежна за послове робних резерви ће у свом пословању на питања која нису уређена овом Одлуком, примењивати Закон о робним резервама, Уредбу Владе Републике Србије и акте Републичке Дирекције за робне резерве.

**Члан 21.**

Даном ступања на снагу ове одлуке престаје да важи Одлука о образовању робних резерви града Ниша ("Службени лист града Ниша", број 9/98, 1/02 и 104/04) и Средњорочни програм робних резерви Града Ниша за период 2013-2017.године ("Службени лист града Ниша", број 29/13).

**Члан 22.**

Ова одлука ступа на снагу осмог дана од дана објављивања у "Службеном листу града Ниша".

Број: \_\_\_\_\_\_\_\_\_\_

У Нишу, \_\_\_\_\_\_\_\_\_

**СКУПШТИНА ГРАДА НИША**

**Председник Проф.др Миле Илић**

- **О Б Р А З Л О Ж Е Њ Е** -

**I - ПРАВНИ ОСНОВ ЗА ДОНОШЕЊЕ АКТА:**

Oдредбе члана 3. Закона о робним резервама („Службени гласник РС“ број 104/2013) и Статут града Ниша („Службени лист града Ниша“ број 88/08).

**II - РАЗЛОГ ЗА ДОНОШЕЊЕ ОДЛУКЕ**

Доношењу Одлуке о образовању робних резерви града Ниша приступа се ради усклађивања регулативе града Ниша као и потреба и могућности образовања робних резерви града Ниша са важећим прописима:

- Закон о робним резервама („Сл. гласник РС“ број 104/2013). Важећи Закон о робним резервама донет је 27. новембра 2013.године и овим Законом даје се могућност локалној самоуправи да зависно од својих потреба и могућности образују своје робне резерве у складу са овим законом. Како се пословање градским робним резервама до доношења овог Закона спроводило на основу Одлуке о образовању робних резерви града Ниша („Службени лист града Ниша“ број 9/98, 1/02 и 104/04), морало се приступити доношењу нове одлуке о образовању робних резерви града Ниша, којом су се ускладиле одредбе ове одлуке са наведеним Законом о робним резервама.

- Закон о јавним набавкама („Сл. гласник РС“ број 124/2012 14/2015). Новом Одлуком о робним резервама града Ниша прописано је пословање градских робних резерви у складу са одредбама Закона о јавним набавкама јер претходна Одлука о образовању робних резерви града Ниша („Службени лист града Ниша“ број 9/98, 1/02 и 104/04), није предвиђала јавне набавке. Одредбе Закона о јавним набавкама примењују се у пословању робних резерви, а поготово се примењује начело транспарентности у примени прописа о јавним набавкама, што је и регулисано овом одлуком о образовању робних резерви града Ниша.

-Уредба о садржају и начину израде планова заштите и спасавања у ванредним ситуацијама („ Сл. гласник РС“ број 8/2011), прописано чл.1., став1., тачка 1. ове одлуке.

- Одлука о организацији градских управа Града Ниша („Службени лист Градаа Ниша“ број 3/14 – пречишћен текст). Чланом 15. наведене Одлуке, прописано је да Управа за привреду, одрживи развој и заштиту средине управља градским робним резервама, прати стање снабдевености грађана основним животним намирницама, припрема биланс потреба становништва, сарађује са произвођачима, прерађивачима и снабдевачима у циљу обезбеђења нормалног снабдевања.

**III - ОБРАЗЛОЖЕЊЕ ПРЕДЛОЖЕНИХ РЕШЕЊА**

**Чланом 1.** дефинисано је да се овом одлуком прописује образовање и коришћење робних резерви за обезбеђење и стабилности на тржишту у случају ванредних ситуација, наступања или непосредне опасности озбиљних поремећаја на тржишту и ванредног или ратног стања.

**Чланом 2.** ове одлуке дефинисана је врста и својина робних резерви.

**Чланом 3.** дефинисано је да робним резервама града Ниша управља Градоначелник, а да пословање робним резервама врши Управа за привреду, одрживи развој и заштиту животне средине као надлежна Управа.

**Чланом 4.** прописано је да је Управа за привреду, одрживи развој и заштиту животне средине дужна да предузме потребне мере ради благовременог спречавања настанка материјалне штете на роби која чини робне резерве, укључујући и мере за њихову продају, односно поновну куповину.

**Чланом 5.** прописано је доношење годишњег програма робних резерви, а након усвајања буџета града Ниша за текућу годину, утврђивање врсте, назива, количине, односно обима и вредности роба које се образују и обнављају, дају на зајам, територијални размештај робних резерви, складишни простор за смештај и чување робних резерви, услови под којима се одређене врсте и количине робних резерви дугорочније поверавају на чување и обнављање, инвестиционе потребе, потребан износ средстава за извршење Годишњег програма, услови под којима Управа за привреду, одрживи развој и заштиту животне средине може да уговара производњу и испоруку појединих врста роба ради попуне робних резерви, да градоначелник града Ниша усваја Годишњи Програм и финансијски план за његово спровођење на предлог Управе.

**Чланом 6.** прописано је да Управа за привреду, одрживи развој и заштиту животне средине врши пословање робним резервама, а нарочито закључивање правних послова: уговора о набавци, смештају, чувању и обнављању робних резерви, давању на зајам роба из робних резерви ради обнављања, технолошким процесима над робним резервама, донацијама на територији града Ниша и донацијама ван територије града Ниша и другим пословима из делокруга свог рада, уз сагласност Градоначелника града Ниша. Пословање робним резервама и то образовање, обнављање, размештај и финансирање робних резерви, обавља Управа за привреду, одрживи развој и заштиту животне средине на основу Годишњег програма.

**Чланом 7.** прописан је начин образовања робних резерви града Ниша.

**Чланом 8.** регулисана је набавка робних резерви у складу са прописима којима се уређује јавна набавка изузев кад се врши откуп пољопривредних производа, када одлуку доноси Градоначелник.

**Чланом 9**. дефинисани су извори финансирања за пословање робним резервама града Ниша.

**Чланом 10.** утврђено је да Управа за привреду, одрживи развој и заштиту животне средине користи финансијаска средства за пословање робним резервама за дефинисане намене утврђене финансијским планом Управа за привреду, одрживи развој и заштиту животне средине и Годишњим програмом робних резерви, уз сагласност Градоначелника.

**Чланом 11.** дефинисано је даГрадоначелник града Ниша одлучује на предлог Управа за привреду, одрживи развој и заштиту животне средине о коришћењу робних резерви за интервенције на тржишту ради обезбеђења редовног снабдевања и стабилности тржишта у граду, као и о коришћењу робних резерви за обезбеђење потреба града за случај ванредне ситуације, ванредног или ратног стања.

**Чланом 12**. дефинисано је да Градоначелник града Ниша може одлучити о давању на зајам појединих врста роба из робних резерви, а све у циљу одржавања и обнављања робних резерви, као и смањења трошкова складиштења и везаних трошкова.

**Чланом 13**. дефинисано где и код кога и услови под којима се чувају робе робних резерви. Управа за привреду, одрживи развој и заштиту животне средине складишти робне резерве у јавним складиштима, код привредних субјеката, произвођача и других лица, са којима се закључује уговор о чувању, складиштењу, односно обнављању робних резерви.

**Чланом 14.** дефинисано је на који начин Управа за привреду, одрживи развој и заштиту животне средине обезбеђује складишни простор. Простор за смештај и чување робних резерви обезбеђује се закупом, куповином, реконструкцијом, изградњом или променом намене постојећих објеката, средствима која су Годишњим програмом предвиђена за инвестиционе потребе.

**Чланом 15.** дефинисно је да роба из робних резерви, не може да буде предмет залоге нити обезбеђења потраживања трећих лица према складиштару или закупцу, као ни предмет било какве употребе, промене намене или убирања плодова без сагласности Градоначелника.

**Чланом 16.** дефинисане су дужности складиштара или другог лица коме је роба из робних резерви, складиште или опрема поверена на чување.

**Чланом 17.** дефинисан је начин обнављања робних резерви у циљу одржавања нивоа робних резерви који је утврђен годишњим програмом.Предвиђено је да се обнављање врши заменом, продајом, набавком и давањем на зајам ради обнављања. Услови продаје су уређени тако да се продаја врши јавним оглашавањем и јавним надметањем, као и преко робне берзе.

**Чланом 18.** дефинисана је набавка робе за робне резерве из домаће производње и уговарањем производње одређених производа, а изузетно и из увоза.

**Чланом 19. прописано** је да је Управа за привреду, одрживи развој и заштиту животне средине дужна да уговорима обавеже правно лице коме су поверене на чување робне резерве, да не може без писменог налога Управe за привреду, одрживи развој и заштиту животне средине робу користити, отуђити, заменити робом друге врсте или квалитета, као ни прескладиштити

је у друго складиште.

Изузетно Управа за привреду, одрживи развој и заштиту животне средине, уговором о чувању робних резерви, може предвидети да обнављање робе врши правно лице коме су робне резерве поверене на чување и то путем сукцесивног коришћења појединих количина роба и њиховом попуном истом врстом, количином и квалитетом робе и то искључиво на основу писменог одобрења Управе за привреду, одрживи развој и заштиту животне средине.

**Чланом 20.** дефинисано је да ћеУправа за привреду, одрживи развој и заштиту животне средине у свом пословању примењивати Закон о робним резервама, Уредбе Владе Републике Србије и акте Републичке Дирекције за робне резерве, на питања која нису уређена овом Одлуком.

**IV - ОБЕЗБЕЂЕЊЕ ПОТРЕБНИХ СРЕДСТАВА**

- За доношење Одлуке о образовању робних резерви града Ниша, нису предвиђена финансијска средства.

- За спровођење ове одлуке потребна су финансијска средства, која се за пословање робних резерви града Ниша обезбеђују у буџету града Ниша и из других извора у складу са Законом о робним резервама, уз сагласност Градоначелника града Ниша.

**УПРАВА ЗА ПРИВРЕДУ, ОДРЖИВИ РАЗВОЈ И ЗАШТИТУ ЖИВОТНЕ СРЕДИНЕ**

**НАЧЕЛНИК**

Драган Карличић, дипл.правник